දිවයි‍න පුරා පිහිටි පුරාවිද්‍යා වටිනාකමින් යුත් ගල් පර්වත කඩිනමින් පරීක්ෂා කිරීමේ ව්‍යාපෘතියක් ලබන වසරේ ආරම්භ කිරීමට මුදල් අමාත්‍යාංශයේ ලේකම් පී.බී.ජයසුන්දර මහතා පුරාවිද්‍යා දෙපාර්තමේන්තුවට උපදෙස් ලබා දී තිබේ.සංවර්ධන ව්‍යාපෘති සඳහා ගල් පර්වත කැඩීමට ඉල්ලීම් විශාල ප්‍රමාණයක් දෛනිකව දෙපාර්තමේන්තුවට ඉදිරිපත්වේ.මෙහිදී පුරාවිද්‍යා බලපෑම් ඇගයීමේ නීතිය යටතේ සංවර්ධකයා විසින් සංවර්ධන සමීක්ෂණයක් සිදු කර ගත යුතුය.එම තත්ත්වයට මුහුණදීම සඳහා මෙරට පිහිටි සියලුම ගල් පර්වත කඩිනම් ගවේෂණ ව්‍යාපෘතියක් යටතේ පරීක්ෂා කර පුරාවිද්‍යාත්මක වටිනාකමක් ඇති ගල් පර්වත හඳුනා ගැනීමේ අරමුණින් මෙම ව්‍යාපෘතිය ක්‍රියාත්මක කිරීමට පුරාවිද්‍යා දෙපාර්තමේන්තුව තීරණය කර තිබේ.මෙහිදී හඳුනාගනු ලබන පුරාවිද්‍යා වැදගත්කමක් නැති ගල් පර්වත පුරාවිද්‍යා දෙපාර්තමේන්තුවේ විමසීමකින් තොරව අදාළ කාර්ය සඳහා සංවර්ධනයට නිදහස් කිරීමට හැකිවන පරිදි ප්‍රාදේශීය ලේකම් කාර්යාල, පරිසර අධිකාරිය සහ භූ විද්‍යා හා පතල් කාර්යාංශය ඇතුළු අනිකුත් අදාළ ආයතන දැනුවත් කිරීමට ද පුරාවිද්‍යා දෙපාර්තමේන්තුව තීරණය කර ඇති අතර ලබන වසරේ ආරම්භයේ සිට ක්‍රියාවට නැගෙන මෙම ව්‍යාපෘතිය සාර්ථක කර ගැනීම සඳහා දෙපාර්තමේන්තුව මහජන සහය අපේක්ෂා කෙරේ.මෙම ව්‍යාපෘතිය මුවාවෙන් වංචනික පිරිස් පුරාවිද්‍යාත්මක වැදගත්කමක් සහිත ගල් පර්වත අයුතු භාවිතයට යොදා ගැනීමට ඉඩකඩ ඇති බැවින් එසේ පැමිණෙන දෙපාර්තමේන්තු නිලධාරීන්ගේ අනන්‍යතාව තහවුරු කර ගන්නා ලෙස පුරාවිද්‍යා අධ්‍යක්ෂ ජනරාල් ආචාර්ය සෙනරත් දිසානායක ජනතාවගෙන් ඉල්ලා සිටියි.